CELEX: 62020TN0444
Language: bg
Date: 2020-07-08 00:00:00
Title: Дело T-444/20: Жалба, подадена на 8 юли 2020 г. — Société générale и др./ЕСП

14.9.2020   
            
            
               BG
            
            
               Официален вестник на Европейския съюз
            
            
               C 304/14
            
         
      Жалба, подадена на 8 юли 2020 г. — Société générale и др./ЕСП
      (Дело T-444/20)
      (2020/C 304/16)
      Език на производството: френски
      
         Страни
      
      
         Жалбоподатели: Société générale (Париж, Франция), Crédit du Nord (Лил, Франция), SG Option Europe (Пюто, Франция) (представители: A. Gosset-Grainville, M. Trabucchi и M. Dalon, адвокати)
      
         Ответник: Единен съвет за преструктуриране (ЕСП)
      
         Искания
      
      Жалбоподателите молят Общия съд:
      
                  —
               
               
                  на основание член 263 ДФЕС да отмени решение SRB/ES/2020/24 относно изчисляването на предварителните вноски за 2020 г. в Единния фонд за преструктуриране, доколкото това решение засяга жалбоподателите,
               
            
                  —
               
               
                  на основание член 277 ДФЕС да обяви за неприложими следните разпоредби от Регламента относно Единния механизъм за преструктуриране, Регламента за изпълнение и Делегирания регламент:
                  
                              —
                           
                           
                              член 69, параграфи 1 и 2, член 70, параграф 1 и член 70, параграф 2, букви а) и б) от Регламента относно Единния механизъм за преструктуриране,
                           
                        
                              —
                           
                           
                              член 4, параграф 2, членове 6 и 7 от Делегирания регламент, както и приложение I към него,
                           
                        
                              —
                           
                           
                              член 4 от Регламента за изпълнение,
                           
                        
            
                  —
               
               
                  да осъди ответника да заплати всички съдебни разноски.
               
            
         Основания и основни доводи
      
      В подкрепа на жалбата си жалбоподателите посочват четири основания.
      
                  1.
               
               
                  Първо основание, състоящо се в накърняване на принципа на равно третиране, доколкото редът и начините на изчисляване на предварителните вноски във Единния фонд за преструктуриране, предвидени в Регламента относно единния механизъм за преструктуриране и Делегирания регламент, не отразявали нито реалния размер, нито реалния риск на институциите.
               
            
                  2.
               
               
                  Второ основание, свързано с накърняване на принципа на пропорционалност, доколкото механизмът на предварителни вноски в Единния фонд за преструктуриране, предвиден в Регламента относно единния механизъм за преструктуриране и Делегирания регламент, се основавал на преценка, която изкуствено влошавала рисковия профил на големите френски институции като жалбоподателите и следователно водела до непропорционално висок размер на вноската в сравнение с реално породения от същите тези институции риск.
               
            
                  3.
               
               
                  Трето основание, свързано с накърняване на принципа на правна сигурност, тъй като изчисляването на размера на предварителните вноски, определено с Регламента относно единния механизъм за преструктуриране, Делегирания регламент и Регламента за изпълнение, от една страна, не можело да се предвиди с достатъчна точност, и от друга страна, не зависело толкова от характерните за институцията положение и рисков профил, колкото от относителното положение по отношение на другите правещи вноски институции. На последно място, жалбоподателите считат, че Комисията не трябвало да отговаря за определянето на показателите на риска в рамките на Делегирания регламент, доколкото тези критерии имат изключително структурираща и определяща функция при установяването на размерите на вноската (член 290 ДФЕС).
               
            
                  4.
               
               
                  Четвърто основание, свързано с накърняване на принципа на добрата администрация, доколкото за изчисляването на променливата функция на риска ЕСП не прилагал съвкупността от предвидените в Делегирания регламент критерии относно риска. Жалбоподателите считат освен това, че в обжалваното решение няма достатъчно ясни и пълни данни, за да могат да преизчислят размера на дължимата вноска, което водело и до нарушение на член 296 ДФЕС.